钦定古今图书集成/明伦汇编/官常典/第103卷 > 《封授临川等五王诏》沈约
## 钦定古今图书集成/明伦汇编/官常典/第103卷 > 《封授临川等五王诏》沈约

门下：“神州帝城，冠冕列岳，渚宫樊邓，形胜是归，居中
作卫，翌宣戎重，隆名宠号，实允旧章，并非亲勿居，惟
贤斯授。西中郎将护军宏，朕之介弟，早富德誉，董一
藩政，缉是嘉庸，国礼家情，瞻寄隆重。使持节督南徐
兖二州诸军辅国将军南徐州刺史。秀，风颖隽迈，识
业标简，任居藩翰，政以化成。使持节都督雍梁南北
秦四州诸军事、冠军将军、宁蛮校尉、雍州刺史。伟体
韵淹穆，神宇凝正，经纶夷险，参赞王业。冠军、右卫将
军。恢，神检外洽，渊量内湛，奉职钩陈，周卫以穆。使持
节、督荆湘益宁南北秦七州诸军事、安西将军、荆州
刺史。”憺，秀识冲情，允文允武，经启王业，实有厥勤，并
契阔绸缪，分形并气处家，尽其匪躬。“朕承运迭兴，光
宅四海，藩维广树，经朔攸属，出纳之宜，望实惟允。宏
可使持节、散骑常侍、都督扬南徐州诸军事、后将军、
扬州刺史，封临川郡王；秀可进号征虏将军，馀官如
故，封安成郡王；伟可使持节、散骑常侍、都督雍梁荆
宁南北秦六州郢州之竟陵司州之随郡诸军事、宁
蛮校尉、雍州刺史，将军如故，封建安郡王。恢可侍中、
前将军、领石头戍事，领兵景佐，封鄱阳郡王；憺可使
持节、都督荆、湘、益宁四州诸军事、平西将军、荆州刺
史，封始兴郡王，食邑各二千户。”